শিক্ষানীতি ২০১০-এর একটি বড় ত্রুটি হচ্ছে, এটা একটা দলীয় আদর্শের শিক্ষানীতিতে পরিণত হয়েছে। যদিও এটাকে “কোনো দলীয় শিক্ষানীতি নয়” বলে দাবি করা হয়েছে। উপরোক্ত দল-মত-ধর্ম নির্বিশেষে জাতির বিভিন্ন শিক্ষাবিদ, শিক্ষক, শিক্ষার্থী, অভিভাবক, রাজনীতিক, আলেম-ওলামা, বিভিন্ন ধর্মের ধর্মীয় পণ্ডিত, ব্যবসায়ী, বিনিয়োগকারী, পেশাজীবীসহ সমাজের সকল স্তরের মতামত, পরামর্শ, সুপারিশ বিবেচনা করা হয়েছে বলে দাবি করা হলেও এ বিষয়ে কোনো পরিসংখ্যানগত তথ্য দেয়া হয়নি। অধিকন্তু এই শিক্ষানীতিতে বিভিন্ন অংশে উল্লিখিত কিছু শব্দ রয়েছে, যেগুলো যথাযথ সংজ্ঞায়িত হওয়া প্রয়োজন। অন্যথায় জাতি বিভ্রান্তিতে পড়বে। যথা দেশজ আবহ, ব্রতচারী, নীতিবোধ, ন্যায়বোধ, সংস্কৃতিমনস্কতা, কর্তব্যবোধ, সংস্কার/কুসংস্কার, শৃঙ্খলা, মুক্তিচেতনা, শিষ্ঠাচারবোধ, সুশিক্ষা, সাম্প্রদায়িকতা/ অসাম্প্রদায়িকতা, কুশিক্ষা, মানবাধিকার, আদিবাসী, সহ-জীবন যাপন, সমমৌলিক চিন্তা, নৈতিক/অনৈতিক ও মুক্তবুদ্ধিচর্চা ইত্যাদি। বিতর্কিত জাতীয় শিক্ষানীতি ২০১০-এর আলোকে প্রণীত ২০১৩ সাল থেকে কার্যকর একাদশ-দ্বাদশ শ্রেণীর পাঠ্যক্রমে মানবিক, ব্যবসায় শিক্ষা, বিজ্ঞানসহ অন্যান্য শাখা থেকে ইসলাম শিক্ষা বিষয়টি বাদ দেয়া হয়েছে। এটা ইসলাম শিক্ষা নিয়ে সরকারের একটি গভীর ষড়যন্ত্র এবং ৯০ ভাগ মুসলমানের দেশকে ধর্মহীন করার আরেকটি কূটকৌশল।